SMEแบงก์ช่วยผู้ค้าเหยื่อจลาจลแล้ว1,606ราย
SMEแบงก์เผยปล่อยกู้ช่วยผู้ค้าเหยื่อพฤษภาจลาจลแล้ว1,606รายวงเงิน1,090ล. เตรียมเปิดจุดขยายบริการรับลงทะเบียนเพิ่ม
30 พ.ค. 2553

SMEแบงก์เผยปล่อยกู้ช่วยผู้ค้าเหยื่อพฤษภาจลาจลแล้ว1,606รายวงเงิน1,090ล. เตรียมเปิดจุดขยายบริการรับลงทะเบียนเพิ่ม
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ เอสเอ็มอีแบงก์ เปิดเผยว่า ในช่วง 3 วันที่ผ่านมา(26-28 พ.ค.) มีผู้ประกอบการที่ได้รับผลกระทบจากเหตุชุมนุมทางการเมืองลงทะเบียนขอสินเชื่อ ในโครงการสินเชื่อ smePOWER เพื่อวันใหม่ จำนวน 3,852 ราย ธนาคารได้อนุมัติสินเชื่อไปแล้ว 1,606 ราย วงเงินรวม 1,090 ล้านบาท โดยจะทยอยนัดทำสัญญาในวันอาทิตย์ที่ 30 พ.ค. 2553 และเริ่มเบิกเงินสดได้ในวันอังคารที่ 1 มิ.ย. 2553 เป็นต้นไป ที่อาคาร SME Bank TOWER
นายโสฬส กล่าวว่า หลังจากที่รัฐบาลมอบหมายให้เอสเอ็มอีแบงก์ปล่อยกู้วงเงิน 5,000 ล้านบาท ในอัตราดอกเบี้ยต่ำเพื่อช่วยเหลือผู้ประกอบการที่ได้รับความเดือดร้อน ธนาคารจึงได้รีบระดมเจ้าหน้าที่กว่า 400 คน รับเรื่องและอนุมัติสินเชื่อทุกวันถึงวันศุกร์ที่ 28 พ.ค. 2553 โดยขณะนี้ยังคงจุดบริการในการให้บริการแก่ผู้ที่ได้รับผลกระทบที่ชั้น 5 สยามพารากอน ชั้น G อัมรินทร์พลาซ่า และชั้น 11 อาคาร SME Bank TOWER ขณะเดียวกันได้หารือกับผู้บริหารห้างสรรพสินค้าเซ็นทรัลลาดพร้าว เพื่อเปิดจุดให้บริการลงทะเบียน แก่ผู้ประกอบการกว่า 600ราย ในวันที่ 3 มิ.ย. นี้ และจะทยอยเปิดจุดให้บริการที่บิ๊กซี-ราชดำริ เกษรพลาซ่า อัมรินทร์พลาซ่า และบริเวณใกล้เคียงต่อไป
ทั้งนี้ สินเชื่อ smePOWER เพื่อวันใหม่ เป็นสินเชื่อที่ไม่ต้องใช้หลักประกัน และไม่ต้องตรวจเครดิตบูโร โดยธนาคารปล่อยกู้ให้รายละไม่เกิน 1 ล้านบาท โดยในส่วนของผู้ประกอบการที่ธุรกิจถูกเพลิงไหม้ ในส่วนของ 3แสนบาทแรก จะได้รับการยกเว้นอัตราดอกเบี้ยในปีแรกด้วย ส่วนที่เกินจาก 3แสนบาท จะคิดอัตราดอกเบี้ยต่ำที่ 3% นอกจากนี้ ธนาคารยังประกาศให้งดการเรียกเก็บค่าธรรมเนียมวิเคราะห์สินเชื่อ และค่าธรรมเนียมการชำระหนี้คืนก่อนกำหนดให้กับทุกรายในโครงการเป็นกรณีพิเศษ
ผู้สนใจสามารถติดต่อทุกจุดบริการไม่มีวันหยุด สอบถามรายละเอียดได้ที่ SME Bank Call Center 1357 หรือWWW.SMEBANK.CO.TH